Qərar qəbul olundu və cənab Ramiz Mehdiyevin imzası ilə məktub göndərildi və bu məktubda həmin xatirə lövhəsinə konkret olaraq nələrin yazılacağı göstərildi. Çünki biz əvvəlcədən düşünmüşdük ki, burada BDM-in adı yazılacaq. Amma Ramiz müəllimin imzası ilə gələn məktubda konkret olaraq göstərilirdi ki, belə yazılmalıdır: Türk torpaqlarının azadlığı uğrunda Çanaqqalada şəhid olmuş azərbaycanlıların əziz xatirəsinə Azərbaycan Respublikasının Türkiyə Cümhuriyyətindəki səfirliyi tərəfindən qoyulmuş bu xatirə lövhəsi iki dövlətin qardaşlığını və əbədi birliyini təcəssüm etdirir. Bütün şəhidlərimizin ruhu şad ol-sun! Hər iki tərəfdə Azərbaycan və Türkiyənin bayrağı təsvir edilmişdi, onların altında isə ulu öndər Heydər Əliyevin və Mustafa Kamal Atatürkün sözləri verilmişdi. Şübhəsiz ki, qərar verildikdən sonra konkret olaraq bizim İstanbuldakı konsulluğumuza tapşırıq verildi ki, bu tədbirlərdə iştirak etsin. Rəsmi olaraq onlara məktub göndərildi ki, bizi qarşılasınlar və bu tədbirə başçılıq etsinlər. Çünki bu artıq konkret olaraq Türkiyə Cümhuriyyətindəki Azərbaycan Respublikasının səfirliyi adından qoyulurdu.